Sherlock Holmes: A Game of Shadows

***Sherlock Holmes: A Game of Shadows*** je britansko-američki pustolovni triler iz 2011. godine koji je režirao Guy Ritchie, a producirali su ga Joel Silver, Lionel Wigram, Susan Downey i Dan Lin. *A Game of Shadows* je nastavak filma *[[Sherlock Holmes (2009)|Sherlock Holmes]]* iz 2009. te je, kao i prethodnik, temeljen na djelu Arthura Conana Doylea. Scenarij su napisali Kieran Mulroney i Michele Mulroney. Uloge Sherlocka Holmesa i doktora Watsona reprizirali su Robert Downey, Jr. i Jude Law, dok su im se u nastavku pridružili Noomi Rapace kao Ciganka Simza i Jared Harris kao Holmesov protivnik, profesor Moriarty. Svoje uloge reprizirali su i Rachel McAdams (Irene Adler), Eddie Marsan (inspektor Lestrade) i Kelly Reilly (Mary Morstan), mada u znatno manjem obimu, dok se u ulozi Holmesova brata Mycrofta pojavljuje Stephen Fry.

Iako je film inspiriran poznatom pričom "The Final Problem", ne radi se o direktnoj adaptaciji već film ima vlastitu radnju, koristeći tek pojedine elemente iz priče. U filmu se Holmes i Watson ponovo udružuju kako bi spriječili Moriartyja u ostvarivanju njegovog plana o pokretanju rata velikih razmjera u Europi. Film je premijerno prikazan 16. prosinca 2011. godine. U Hrvatskoj je distribuiran pod naslovom *Sherlock Holmes: Igra sjena*, a u Srbiji pod naslovom *Šerlok Holms: Igra senki*.

Iako je među kritikom prošao tek umjereno dobro, film je s ukupnom zaradom od 545.448.418 $ bio komercijalni uspjeh.

## Radnja

Godina je 1891., a doktor John Watson na svojoj mašini piše još jednu od pustolovina sebe i svoga prijatelja, detektiva Sherlocka Holmesa. Radnja se tada vraća unatrag, ranije te godine, gdje u Strasbourgu vidimo eksploziju na štandu ispred gradske katedrale koja se pripisuje anarhistima. Nedugo nakon toga vidimo tajanstvenu Irene Adler kako nosi paket doktoru Hoffmanstahlu - zapravo nagradu za pismo koje joj je imao predati. Otvarajući paket, Hoffmanstahl nesvjesno aktivira bombu, čiju eksploziju spriječi pravovremeni dolazak Sherlocka Holmesa. Dok Holmes uzima paket i rješava se bombe, Irene Adler i doktor bježe s lica mjesta. Holmes ubrzo pronalazi dr. Hoffmanstahla mrtvog (ubijen je neobičnom, otrovnom strelicom u obliku metka), a Irene Adler se nalazi na ručku sa svojim poslodavcem. Profesor Moriarty otkazuje joj povjerenje te ju, tokom razgovora, inficira smrtonosnom varijacijom tuberkuloze koja ju ubije u nekoliko minuta. Razlog takvog čina bila je njezina ljubav prema Holmesu, koja je kompromitirala njezinu poziciju.

Nedugo zatim Watson dolazi u 221B Baker Street, gdje Holmes istražuje niz naizgled nepovezanih ubojstava, terorističkih napada i poslovnih transakcija koje uspije povezati s Moriartyjem. Holmes se ubrzo nalazi s proročicom Simzom, kojoj je namijenjeno pismo što ga je trebala preuzeti Irene Adler te sprečava atentatora u pokušaju njezina ubojstva. Ipak, tijekom cijele strke Simza pobjegne, a Holmes i Watson bivaju vidno uneređeni. Takvi, odlaze na Watsonovo vjenčanje, gdje je Holmes doktorov kum. Nakon vjenčanja Holmes se ipak povlači i odlazi. Ispred crkve ga dočeka Moriartyjev čovjek, koji ga poziva da se susretne s profesorom. 

Holmes odlazi na sveučilište i ulazi u Moriartyjev ured. Bio je to njihov prvi službeni susret. Nakon što je odbio piće, Holmes zamoli Moriartyja da mu potpiše vlastitu knjigu, uspješni rad *[[The Dynamics of an Asteroid]]*. Dok profesor piše posvetu, Holmes iskoristi priliku da analizira njegov ured, nakon čega mu prezentira grafološku analizu njegova karaktera. Moriarty odbije Holmesovu molbu da Watsona isključi iz njihovih daljnih igara, nakon čega mu ponudi partiju šaha, što Holmes odbije. Isto tako, Moriarty mu obznani kako je eliminirao Irene Adler te mu preda njezin krvavi rubac. Opraštaju se tako da Moriarty upozorava Holmesa da će, ako ga pokuša uništiti, on to isto učiniti i njemu, na što Holmes odgovara da bi, ako bi bio siguran u ovo prvo, rado pristao na ovo drugo.

Bračni par Watson, u međuvremenu, putuje na svoj medeni mjesec, ali u vlaku se nalaze i Moriartyjevi ljudi, koji ih planiraju likvidirati. Znavši za to, Holmes se ušuljao u vlak prerušen u ženu i spasio svog prijatelja i njegovu suprugu, koju je izbacio iz vlaka u rijeku, gdje ju je čekao njegov brat, Mycroft. Njih dvojica tada nastave put za Pariz, gdje planiraju locirati Simzu. Kada dođu do romske kolonije u kojoj se nalazi i pronađu je, objasne joj kako će Moriartyjevi ljudi vrlo vjerojatno krenuti za njom jer njezin brat radi za profesora, pa joj je mogao odati neke planove. Simza ih tada odvodi u središte anarhističke grupe kojoj su nekoć pripadali njezin brat i ona, gdje saznaju kako su anarhisti bili prisiljeni postavljati bombe u Moriartyjevo ime.

Prateći Holmesovu dedukciju, trio završi u zgradi Pariške opere, gdje je trebala biti postavljena bomba. Ipak, Holmes ubrzo shvati kako je prevaren i da bomba nije tu, već u obližnjem hotelu. Zbog ove pogreške Holmes nije uspio deaktivirati bombu na vrijeme, što je dovelo do smrti nekolicine biznismena. Ubrzo saznajemo kako je sve to zapravio bio paravan za ubojstvo njemačkog industrijalca Meinharda, koga je ubio Moriartyjev pomoćnik, Sebastian Moran. Njegovom smrću njegova tvornica oružja pripala je Moriartyju. Holmes, Watson i Simza, prateći tragove u Renéovom pismu, odlaze u Njemačku, gdje se nalazi tvornica.

Holmes padne u Moriartyjeve ruke, a Watson je u skrivanju od Morana, koji ga pokušava ubiti. Dok ga drži kao taoca i muči kukom, Holmes objasni Moriartyju kako je otkrio plan da izazove svjetski rat, koji će ga, zbog udjela u brojnim profiterskim tvrtkama, učiniti bogatim. U međuvremenu, Watson je odlučio iskoristiti veliki top iza kojeg se sakrio kako bi srušio toranj na kojemu se nalazio Moran. Toranj je pao na zgradu u kojoj je Moriarty planirao ubiti Holmesa, što je detektivu omogućilo bijeg. Ozlijeđeni Holmes, Watson i Simza uspiju pobjeći tako što uskoče u vlak u pokretu. Holmes deducira kako će Moriartyjeva posljednja meta biti mirovni samit u Švicarskoj, koji Moriarty planira pretvoriti u međunarodni incident. Trio ubrzo odlazi do Mycrofta, kome ispričaju svoj plan, ali im on, iako im vjeruje, ne može pomoći jer nemaju konkretnih dokaza, a Moriarty ima izrazito snažne veze u samom vrhu britanske politike.

Svi skupa odlaze u Švicarsku, gdje se u planinskom dvorcu ponad slapova Reichenbach održava samit. Holmes deducira kako je Simzin brat René podvrgnut plastičnoj operaciji kako bi izgledao kao jedan od veleposlanika, čime bi atentat dobio značaj međunarodnog incidenta. Nakon plesa, prvo sa Simzom, a onda i s Watsonom, Holmes odlazi na susret s Moriartyjem dok Watson i Simza otkrivaju gdje je njezin brat. Holmes i Moriarty nalaze se na terasi ponad vodopada, gdje Holmes predloži brzopotezni šah. Dok njih dvojica igraju, Watson i Simza uspijevaju locirati Renéa i spriječiti ga u izvršenju atentata, ali ne uspijevaju spriječiti Morana da ga otruje i ubije. Iako je njegov plan zaustavljen, Moriarty je uvjeren u svoju pobjedu sve dok mu Holmes ne objasni kako je njegovo bogatstvo uvelike umanjeno. Naime, Holmes je ukrao njegovu crvenu bilježnicu i otkrio ključ za dešifriranje brojeva u njoj. Bilježnicu i ključ poslao je u London, gdje su Mary Watson i inspektor Lestrade već započeli sa zapljenom Moriartyjevog bogatstva. Moriarty tada izvuče lažnu bilježnicu koju mu je Holmes podmetnuo, a u kojoj se nalazi animacija koja završava porukom "Be careful what you fish for!" ("Pazi šta loviš!")

Moriarty je vidno bijesan i prijeti kako će smisliti jako zanimljiv kraj za doktora nakon što završi s detektivom. Holmes ga zamoli da mu upali lulu zbog ozlijeđenog ramena, nakon čega obojica, mentalno, predviđaju slijed događaja koji završava Holmesovom smrću. Detektiv se tada dosjeti i puhne malo pepela u Moriartyja te ga ugrabi oko prsa (kao na slavnoj Pagetovoj ilustraciji). U tom trenutku na terasu dolazi Watson. Nakon što ga ugleda, Holmes sklopi oči i baci sebe, zajedno s Moriartyjem, s terase u provaliju. Sve ukazuje na to da su obojica mrtvi.

Radnja se ponovo vraća u sadašnji trenutak s početka filma, gdje Watson dovršava posljednju priču o svom prijatelju i sebi, netom prije puta sa suprugom. Dok to radi, dobije paket u kojem se nalazi Mycroftov uređaj za kisik, što mu pruži jasan trag da je Holmes ipak živ. Kada napusti svoju radnu sobu, Holmes, koji se prerušio tako da izgleda kao sofa, skida masku i krene do radnog stola kako bi pročitao kraj priče. Blago razočaran, doda upitnik na kraj Watsonove priče i tako završava film sa "THE END?".

## Glumačka postava

* **[[Robert Downey, Jr.]]** kao **[[Sherlock Holmes]]**, briljantni londonski detektiv koji rješava najzamršenije slučajeve. Downey je reprizirao svoju ulogu iz prvog filma, odbivši projekt *[[Cowboys & Aliens]]* kako bi snimio *Holmesa*. U ovom nastavku Holmes se navikava na samački život nakon Watsonova odlaska, ali se s najboljim prijateljem ponovo ujedinjuje kako bi porazio svog najvećeg neprijatelja, profesora Moriartyja. Downey je zaradio ukupno 15.000.000 $ od ove uloge.
* **[[Jude Law]]** kao **[[doktor John Watson]]**, umirovljeni liječnik i Holmesov najbolji prijatelj. U nastavku, Watson se oženio svojom zaručnicom, Mary Morstan, i otišao živjeti s njom, no kada njih dvoje postanu mete profesora Moriartyja, odluči se ponovo udružiti s Holmesom kako bi eliminirao njihovog najopasnijeg protivnika. Na kraju filma vidimo kako piše priču o posljednjem okršaju Holmesa i Moriartyja. Lawova zarada iznosila je oko 9.000.000 $.
* **[[Jared Harris]]** kao **[[Profesor Moriarty|profesor James Moriarty]]**, genijalni profesor i kriminalac, koji nizom spletki pokušava pokrenuti rat u Europi kako bi se obogatio od prodaje ratnih potrepština. Lik Moriartyja pojavio se još u prvom nastavku u kočiji, skrivena lica (kasnije je spomenut imenom), kao poslodavac Irene Adler, ali Guy Ritchie nikada nije otkrio tko je glumio Moriartyja u prvom nastavku. Dugo se nagađalo da se radi o Bradu Pittu, koji je profesora trebao glumiti u nastavku, ali kada je Jared Harris dobio ulogu, nepoznati glas profesora iz prvog nastavka presnimljen je onim Jareda Harrisa. 
* **[[Noomi Rapace]]** kao **Simza Heron**, energična i snalažljiva Ciganka koja pomaže Holmesu i Watsonu prilikom njihove istrage. Lik Simze Heron u potpunosti je originalan i nije imao nikakvog temelja u pričama Arthura Conana Doylea.
* **[[Stephen Fry]]** kao **[[Mycroft Holmes]]**, Sherlockov nadasve ekscentrični brat. Mycroft je izrazito visoko pozicioniran u svijetu politike, što Holmes nekoliko puta koristi kako bi si olakšao posao. Bez naročite psihološke razrade, lik Mycrofta u ovom je filmu prikazan u nekoliko komičnih situacija, no s očitom referencom na njegov intelekt, ali i lijenost (što su Mycroftove glavne odlike u Doyleovim pričama). 
* **[[Rachel McAdams]]** kao **[[Irene Adler]]**, *[[femme fatale]]* koja radi za Moriartyja, ali je istovremeno zaljubljena u Sherlocka Holmesa. Iako unajmljena od strane Moriartyja da oslabi Holmesa, njezino vezivanje koštalo ju je života. Mnogo se spekuliralo oko toga hoće li se McAdams uopće pojaviti u filmu, ali je sama glumica naglasila da, čak i ako se pojavi, to neće biti glavna uloga, što se pokazalo istinitim. Njezina zarada iznosila je oko 1.000.000 $.
* **[[Kelly Reilly]]** kao **[[Mary Morstan|Mary Watson (''née'' Morstan)]]**, Watsonova supruga s kojom odlazi živjeti. Kada njih dvoje postanu Moriartyjeve mete, Holmes se pobrine da Mary bude na sigurnom i smjesti ju kod svog brata, Mycrofta. Kasnije ju vidimo kako pomaže Lestradeu u zapljeni Moriartyjevog bogatstva.
* **[[Eddie Marsan]]** kao **[[inspektor Lestrade]]**, žilav, ali ne naročito sposoban inspektor u Scotland Yardu. Marsan je reprizirao svoju ulogu iz prvog nastavka, ali u znatno manjem opsegu.
* **[[Geraldine James]]** kao **[[gospođa Hudson]]**, Holmesova i, ranije, Watsonova stanodavka.
* **[[Paul Anderson (glumac)|Paul Anderson]]** kao **[[Sebastian Moran|pukovnik Sebastian Moran]]**, Moriartyjeva desna ruka i jedan od najboljih strijelaca u Britaniji. Nakon što ubija Simzinog brata, bježi i nestaje, što je sukladno Doyleovim pričama.

## Produkcija

Nakon uspjeha prvog nastavka, Warner Bros. je brzinski započeo produkciju nastavka, zbog čega su Guy Ritchie (ekranizacija stripa *[[Lobo]]*) i Robert Downey, Jr. (uloga u filmu *[[Cowboys & Aliens]]*) odustali od planiranih projekata. Jedno je vrijeme bilo upitno hoće li Rachel McAdams reprizirati svoju ulogu. Sama glumica je rekla da, čak i ako se pojavi, to neće biti glavna uloga, već nešto sitno. Nedugo zatim, Warner Bros. je za *[[Entertainment Weekly]]* potvrdio kako će McAdams ipak biti u filmu. Dugo se nagađalo i oko toga tko će glumiti Holmesovog neprijatelja, profesora Moriartyja. Iako je glavni favorit za ulogu bio Brad Pitt, ona je na kraju pripala Jaredu Harrisu, najpoznatijem po ulozi u seriji *[[Mad Men]]*.

Ubrzo je objavljeno kako je film, tada još pod radnim naslovom *Sherlock Holmes 2*, inspiriran Doyleovom pričom "The Final Problem". Mada je radnja smještena tek godinu dana nakon prvog nastavka, *Sherlock Holmes: A Game of Shadows* sniman je kao samostalan film za čije gledanje nije potrebno poznavanje radnje prethodnog filma.

U listopadu 2010. Downey i Law viđeni su kako uvježbavaju scenu tučnjave dok se snimanje odvijalo u londonskom parku Richmond. Istog mjeseca snimanje je nastavljeno na brodu PS ''Waverley'', a sljedećeg mjeseca snimanje je nastavljeno u željezničkom centru u Didcotu. Krajem studenog snimana je scena na Viktorijinom mostu, koji je dio željeznice u dolini Severna. Hampton Court Palace i Oksfordsko sveučilište bili su lokacije snimanja u siječnju 2011., a u rujnu iste godine snimana je scena u Starom pomorskom koledžu.

Početkom veljače 2011., snimanje je preseljeno u francuski grad Strasbourg, gdje je ekipa boravila dva dana. Snimanje se odvijalo na užem području katedrale u Strasbourgu. Za tu se scenu nagađalo kako je prva scena filma koja je bila najavljena kao atentat/bombaški napad u gradu u kojem se govori njemački jezik (što je tada bio slučaj sa Straßburgom).

Dio snimanja odrađen je i u Kentu, a u sceni u kojoj Holmes i Watson putuju brodom u Francusku mogu se vidjeti i bijele stijene kod Dovera.

### Muzika

Kao i za prvi nastavak, autor soundtracka ***Sherlock Holmes: A Game of Shadows – Original Motion Picture Soundtrack*** je Hans Zimmer, a izdan je 13. prosinca 2011. godine, netom prije premijere filma. Kao i ranije, uz Zimmera, producent albuma je Lorne Balfe.

Glazbeno, na album su uvelike utjecale klasična i romska glazba.

Čitajući petu stranicu scenarija, Zimmer je naišao na priču o Ciganki-gatari. Telefonirao je Ritchieju i rekao mu da moraju otputovati u Slovačku. Zimmer je smatrao prikladnim da u svojoj glazbi reflektira romsku kulturu. Unajmio je dva romska benda, Cigánski baróni i Kokavakere Lavutára - Sendreiovci, da snime glazbu za soundtrack, što je rezultiralo upravo onakvom glazbom kakvu je i zamislio.

#### Popis skladbi
Svu glazbu napisao je Hans Zimmer, osim gdje je drugačije naznačeno.

**Skladbe koje se ne nalaze na albumu:**
* "Fischerweise, D.881", autor Franz Schubert.

;Bilješke
* "To the Opera!" sadrži elemente arija "Ultima Prova", "Ah, Signor Per Carita" i "Don Giovanni a Cenar Teco" iz Mozartove opere *[[Don Giovanni]]*.
* "Two Mules for Sister Sara" je tema istoimenog filma, u kojem glume Clint Eastwood i Shirley MacLaine.
* "Just Follow My Lead (The Waltz)" sadrži elemente skladbi "Wiener Blut" i "Accelerationen, Op. 234" Johanna Straussa II.
* "Die Forelle" se razlikuje od verzije korištene u filmu.

## Distribucija
Kino-distribucija filma započela je 16. prosinca 2011. godine u Sjedinjenim Državama, Kanadi, Meksiku, Ujedinjenom Kraljevstvu i Rusiji, a do 25. prosinca već je distribuiran i u većini svijeta, uz izuzetak Australije, Poljske i Španjolske, gdje je premijerno prikazan 5. siječnja 2012. godine. U Srbiji je premijerno prikazan 20. prosinca 2011. godine.

*A Game of Shadows* je na DVD-u i Blu-rayu izdan 12. lipnja 2012. za regiju 1, 14. svibnja 2012. za regiju 2 i regiju 4.

## Zarada
*Sherlock Holmes: A Game of Shadows* zaradio je 186.848.418 $ u Sjevernoj Americi i 357.000.000 $ u ostalim zemljama, što je rezultiralo ukupnom zaradom od 543.848.418 $. Tim je iznosom zasjeo na 12. mjesto najuspješnijih filmova na blagajnama za 2011. godinu.

U Sjevernoj Americi, u premijernom danu, film je zasjeo na vrh *box officea* sa 14.600.000 $, što je ipak bilo manje od premijernog uspjeha prvog filma. Vikend-zarada od 39.600.000 $ zadržala ga je na vrhu *box officea*, ali još uvijek je bila osjetno slabija od prve vikend-zarade prethodnog filma (koja je bila gotovo dvostruko veća). Do kraja prikazivanja u kinima zasjeo je na 9. mjesto najuspešnijih filmova na blagajnama 2011. godine.

Izvan Sjeverne Amerike film je u prvom vikendu zaradio 14.600.000 $, zasjevši na treće mjesto. Bio je na vrhu prekomorskog *box officea* tokom tri uzastopna tjedna u siječnju 2012. godine. Na kraju je uspio nadmašiti svog prethodnika po zaradi izvan Sjeverne Amerike. U Ujedinjenom Kraljevstvu, Irskoj i na Malti, najvećem tržištu izvan Sjeverne Amerike, film je imao premijerno otvaranje u vrijednosti 3.830.000 £ u tri dana, što je bilo dovoljno za prvo mjesto po zaradi. Ukupna zarada iznosila je 42.200.000 $. Visoku ukupnu zaradu film je ostvario i na tržištu Rusije i ZND-a (28.400.000 $) te Italije (24.500.000 $).

## Ocjene kritičara
Film je prošao umjereno dobro među kritičarima. Stranica *[[Rotten Tomatoes]]* navodi kako je 60% od 202 kritičara filmu dalo pozitivnu ocjenu, s prosječnom ocjenom 6,1/10. Konsenzus je da je "*Sherlock Holmes: A Game of Shadows* dobar zahvaljujući odgovarajućim glavnim glumcima, ali generalno zapinje duplicirajući uhodane *thrillove* svog prethodnika." Stranica IMDb filmu je dala prosječnu ocjenu 7,5/10. Stranica Metacritic, koja koristi skalu od 0 do 100 kako bi prikazala svoje kritike, filmu je dala ocjenu 48/100 na temelju 38 kritika.

Roger Ebert, koji je prvom filmu dao tri zvjezdice, bio je još više oduševljen nastavkom, kojemu je dao čak tri i pol zvjezdice, nazvavši ga "zabavom visokog kalibra" koja formuli "dodaje određeni stupanj rafiniranosti i inovativnosti", dodavši kako "pisci... neke od svojih najboljih scena mudro poklanjaju okršajima 1-na-1 Holmesa i Moriartyja." James Berardinelli filmu je dao tri od četiri zvjezdice, rekavši: "*A Game of Shadows* je snažniji i bolje realiziran film koji se nadograđuje na original i eliminira neke njegove nedostatke." Suprotno tome, Keith Phipps (*[[The A.V. Club]]*) smatrao je kako film "cilja još niže od skromnih ambicija svog prethodnika i opet ne uspijeva pogoditi metu".

## Nagrade
Od ukupno 10 nominacija *A Game of Shadows* osvojio je tek dvije nagrade, dok je za 8 nominiran. Time je prošao znatno lošije od svog prethodnika, koji je imao osjetno više osvojenih nagrada, ali i nominacija. Pregled nagrada je sljedeći:

## Nastavak
Nedugo prije premijere drugog filma, kompanija Warner Bros. objavila je kako planira i treći nastavak, radnog naslova *Sherlock Holmes 3*, te kako je Drew Pearce već angažiran za izradu scenarija; ipak, zamijenio ga je Justin Haythe. Film je inicijalno trebao izaći 22. prosinca 2021. godine, međutim do tog datuma snimanje nije bilo ni počelo; tokom 2020. godine, redatelj Dexter Fletcher rekao je kako film nije među prioritetima za studio. Zaključno sa sredinom 2025., uključene strane i dalje tvrde kako je projekt u planu, međutim nikakve konkretne radnje po pitanju produkcije nisu se dogodile.

## Reference

## Vanjske veze

* Zvanična stranica 
* 
* Šerlok Holms, drugačiji nego što smo navikli